**19.**

**Galsai Pongrác levele Csorba Győzőhöz 19.**

„Kedves Győző,

mivel köztudomású, hogy a kellemetlen ígéreteket rendszerint be is váltják − itt küldöm az úgynevezett »kisregényt«, saját … *[Olvashatatlan szó. P. L.]*

Tehát: csak igen, vagy nem! (Vállaljam a szégyent, vagy dobjam a fenébe?)

Egyébként a szöveg olvasása és a válasz nem sürgős.

Előre is köszöni és ölel:

979. aug. 24. G. Pongrác”

*Kézírás. − Fejléc: „Nők Lapja SZERKESZTŐSÉGE Budapest, VIII. Blaha Lujza tér 3. Telefon: 343-100”. − Az írólap hátoldalán Csorba Győző kézírásával: „Válasz: 79. aug. 29. Nem! Toronyóra lánccal.”*

**20.**

**Galsai Pongrác levele Csorba Győzőhöz 20.**

„Kedves Győzőm,

mindenesetre, szokásomhoz híven, elküldöm Neked új könyvemet. Az »ehetit«.[[1]](#footnote-1) Nem hiszem, hogy el kellene olvasni… Különösen annak, aki balkézzel írt kisregényemet baráti szívességből végigkínlódta. A »Toronyóra«[[2]](#footnote-2) terjedelmes unalmából egyébként 4 flekket átmentettem egy novellába. Meg is jelent a Népszabadságban.[[3]](#footnote-3) De még ez a manőver sem vált nagy hasznomra. Azon a kétes örömön kívül, hogy Vidor[[4]](#footnote-4) másodszor is megsértődött…

Szederkényit, ahogy kívántad, kétszer is kerestem telefonon, hiába. Így aztán Pestről hívtam fel. Őszintén szólva, nem igen értem, mit akar? »Recenziót« az ember ebben a korban, megrendelésre, már ritkán írogat. Ez a buzgó bölcsészhallgatók műfaja. Egyéb műfajokban pedig… Mindenesetre hamarosan küldök a Jelenkornak egy elbeszélést, pécsi emlékekből írtam, s úgy hiszem, elég jó dolog…[[5]](#footnote-5)

A jövő évi J.A.-díjat most már hivatalosan is ígérgetik.[[6]](#footnote-6) Én ugyan egy lyukas garassal se fogadnék rá. De mit mondjak: nem utasítanám vissza… Aczél[[7]](#footnote-7) után most Tóth Dezső[[8]](#footnote-8) és Garai[[9]](#footnote-9) pedzette az »ügyet« Németi Irénnek[[10]](#footnote-10) egy parlamenti fogadáson. Csakhogy engem úgy kezelnek, mint a drága jó Nikelszky Géza[[11]](#footnote-11) bácsit, aki festőnek költő volt, költőnek festő… Állítólag arra lenne szükség, hogy a Választmány egyik tagja pársoros levélben javasolja a nevemet Garai Gábornak. (T.képpen nem tartozván egyetlen szakosztályhoz sem.) Gondolhatod, kedves Győző, mennyire rühellem ezt a félig-meddig kérést. De egy 2-3 soros levél megírása talán nem esnék nehezedre. S ki máshoz fordulhatnék, még nagyobb szégyenkezés nélkül?[[12]](#footnote-12) (Mándy[[13]](#footnote-13) állítólag személyesen beszélt Garaival…)

Egyébként köszönet Margitkának is, Neked is, hogy múltkori »nagymonológomat« oly résztvevően végighallgattátok. S még indulatba is jöttél. Láttam. Köszönöm. Kár, hogy a két »kulturjampec« miatt, akik az egész pécsi kirándulásomat tönkretették, csak rövid ideig beszélhettünk (beszélhettem?) Itthon különben változatlan a helyzet. Fuldoklom, dühöngök, nyelem a mérgemet, epizódokat gyűjtök egy soha meg nem írható regényhez, és minden marad a régiben…

Ebben a pillanatban zendült fel a Szovjet Himnusz a televízióban, a november 7-i moszkvai ünnepségen. Ez kizökkent e levél hangulatából. Nem is folytatom tovább. Átcsaptam lelkesedésbe…[[14]](#footnote-14)

Margitkának kézcsókomat küldöm, Téged a régi ba-

rátsággal ölellek:

Bp., 979. nov. 7.

Pongrác”

*Gépírás. − Fejléc: „Nők Lapja SZERKESZTŐSÉGE Budapest, VIII. Blaha Lujza tér 3. Telefon: 343-100”.*

1. Valószínű, a *Nézzük a tévét!* c. kötetet, amelyik kicsit később jelent meg 1979-ben, mint az *Antanténusz* c. Galsai kötet. A Csorba hagyatékban nem találtam. [↑](#footnote-ref-1)
2. Ld. előző levél megjegyzését! [↑](#footnote-ref-2)
3. *A búcsúlevél vége = Népszabadság*, 1979. okt. 28. p. 14. [↑](#footnote-ref-3)
4. Vidor Miklós. [↑](#footnote-ref-4)
5. Galsainak az 1979-1983 közötti öt évben nem jelent meg írása a *Jelenkor*ban. Nem tartozott Szederkényi Ervin főszerkesztő kedvencei közé… [↑](#footnote-ref-5)
6. Galsai végül 1983-ban kapott József Attila-díjat. [↑](#footnote-ref-6)
7. Aczél György. [↑](#footnote-ref-7)
8. Tóth Dezső (1925-1985) kulturpolitikus, irodalomtörténész, 1977-től haláláig művelődésügyi miniszterhelyettes. [↑](#footnote-ref-8)
9. Garai Gábor (1929-1987) költő, szerkesztő. [↑](#footnote-ref-9)
10. Németi Irén a *Nők Lapja* főszerkesztője volt, így Galsai „főnöke” a lapnál. [↑](#footnote-ref-10)
11. Nikelszky Géza (1877-1966) iparművész, festő, híres pécsi alak, a Zsolnay Gyár kerámiáinak tervezője, az *A Zsolnay gyár története* (Pécs, 1959) c. könyv írója. [↑](#footnote-ref-11)
12. Csorba többször is ajánlotta Galsait József Attila-díjra. [↑](#footnote-ref-12)
13. Mándy Iván. [↑](#footnote-ref-13)
14. November 7-én volt a Szovjetunió − ilyenformán a „szocialista” országok − egyik legnagyobb ünnepe, az ún. Nagy Októberi Szocialista Forradalom (1917) évfordulója. [↑](#footnote-ref-14)